শুভাংশু শুক্লা

গ্রুপ ক্যাপ্টেন শুভাংশু শুক্লা হলেন একজন ভারতীয় বিমান বাহিনীর টেস্ট পাইলট, প্রকৌশলী এবং ভারতীয় মহাকাশচারী (ইসরো গগনযাত্রী)। তিনি ভারতীয় মানব মহাকাশযান কর্মসূচির অংশ হিসেবে মহাকাশ অভিযানের (গগনযান) যাওয়ার জন্য ভারতীয় মহাকাশ গবেষণা সংস্থা (ইসরো) কর্তৃক মনোনীত চারজন মহাকাশচারীর একজন। ২০২৫ সালের ২৫ জুন আন্তর্জাতিক মহাকাশ স্টেশন (ISS) -এ নাসা, ইসরো ও স্পেসএক্সের যৌথ বাণিজ্যিক মহাকাশ অভিযান অ্যাক্সিয়ম মিশন ৪ (Ax-4) মিশনের মাধ্যমে, তিনি মহাকাশ কর্মসূচিতে মিশন পাইলট হিসেবে, প্রথম ভারতীয় এবং রাকেশ শর্মা অভিযানের দীর্ঘ ৪১ বছর পর, মহাকাশে ভ্রমণকারী দ্বিতীয় ভারতীয় হিসেবে মহাকাশে পদার্পণ করেন। ১৮ দিন মহাকাশে কাটানোর পর, ভারতীয় সময় অনুযায়ী ১৫ জুলাই, ২০২৫ তারিখে দুপুর ৩টে বেজে ১ মিনিটে ক্যালিফোর্নিয়ার উপকূলে প্রশান্ত মহাসাগরে অবতরণ করেন।  তিনি হলেন আন্তর্জাতিক মহাকাশ স্টেশন (ISS) পরিদর্শনকারী প্রথম ভারতীয়। মহাকাশে সবচেয়ে বেশি সময় অবস্থানকারী ভারতীয় নভোচারী। তিনি হলেন একবিংশ শতাব্দীতে মহাকাশ ভ্রমণকারী প্রথম ভারতীয়। তিনি হলেন ভারতের প্রথম মহাকাশচারী (গগনযাত্রী) যিনি বেসরকারি/বাণিজ্যিক মহাকাশ অভিযানে/ কার্যক্রমে অংশগ্রহণ করেছেন।

 প্রাথমিক জীবন এবং শিক্ষা 

শুভাংশু উত্তরপ্রদেশের লখনউয়ের বাসিন্দা । তিনি সিটি মন্টেসরি স্কুল থেকে তার স্কুলজীবন শেষ করেন । ১৯৯৮ সালে যখন কার্গিল যুদ্ধ সংঘটিত হয়, তখন তিনি ভারতীয় সশস্ত্র বাহিনীতে যোগদানের জন্য খুবই অনুপ্রাণিত হন। তার পরিবারকে না জানিয়েই তিনি UPSC NDA পরীক্ষায় সফলভাবে উত্তীর্ণ হন। এরপর ২০০৫ সালে তিনি জাতীয় প্রতিরক্ষা একাডেমিতে কম্পিউটার বিজ্ঞানে ক্যাডেট বেসিক প্রশিক্ষণ এবং তিন বছরের স্নাতক কোর্স সম্পন্ন করেন । এরপর, তিনি ফ্লাইং শাখার জন্য নির্বাচিত হন এবং বিমান বাহিনীর ফ্লাইং প্রশিক্ষণের জন্য ভারতীয় বিমান বাহিনী একাডেমিতে (AFA) যোগদান করেন। ২০০৬ সালের জুন মাসে AFA থেকে স্নাতক হওয়ার পর, তিনি ফ্লাইং অফিসার পদে ভারতীয় বিমানবাহিনীর ফাইটার স্ট্রিম-এ নিযুক্ত হন।

 ভারতীয় বিমানবাহিনীর ক্যারিয়ার 
তিনি একজন যুদ্ধ নেতা এবং অভিজ্ঞ ফাইটার পাইলট, যার Su-30 MKI, MiG-21, MiG-29, Jaguar, Hawk, Dornier 228 এবং An-32 সহ বিভিন্ন বিমানে প্রায় 2,000 ঘন্টা ওড়ার অভিজ্ঞতা রয়েছে।

 ইসরো মহাকাশচারী ক্যারিয়ার 
প্রশিক্ষণ

২০১৯ সালে ভারতীয় বিমানবাহিনীর অধীনে ভারতীয় মানব মহাকাশ যাত্রা কর্মসূচির (গগনযান মিশন) জন্য ইনস্টিটিউট অফ অ্যারোস্পেস মেডিসিন (IAM) কর্তৃক শুভাংশুকে মহাকাশচারী নির্বাচন প্রক্রিয়ায় অন্তর্ভুক্ত করা হয়েছিল। পরে, IAM এবং ISRO তাকে চূড়ান্ত চারজনের মধ্যে শর্টলিস্ট করে । ২০২০ সালে, তিনি ইউরি গ্যাগারিন কসমোনট প্রশিক্ষণ কেন্দ্রে আরও তিনজন নির্বাচিত মহাকাশচারীর সাথে মৌলিক প্রশিক্ষণের জন্য রাশিয়া যান। ২০২১ সালে মৌলিক প্রশিক্ষণ সম্পন্ন হয়। এরপর তিনি ভারতে ফিরে আসেন এবং ব্যাঙ্গালোরের মহাকাশচারী প্রশিক্ষণ সুবিধায় প্রশিক্ষণ গ্রহণ করেন । এই সময়ের মধ্যে, তিনি IISc বেঙ্গালুরু থেকে বায়বান্তরীক্ষ প্রকৌশলে স্নাতকোত্তর ডিগ্রি অর্জন করেন ।

মহাকাশচারী দলের সদস্য হিসেবে তার নাম প্রথমবারের মতো আনুষ্ঠানিকভাবে জনসমক্ষে ঘোষণা করা হয়েছিল ২০২৪ সালের ২৭ ফেব্রুয়ারি, যখন প্রধানমন্ত্রী শ্রী নরেন্দ্র মোদী তিরুবনন্তপুরমে অবস্থিত ISRO-এর বিক্রম সারাভাই মহাকাশ কেন্দ্রে ভারতের প্রথম মানব মহাকাশ অভিযানের জন্য মহাকাশচারী দলের সদস্যদের নাম ঘোষণা করেছিলেন ।

অ্যাক্সিয়ম মিশন ৪

আন্তর্জাতিক মহাকাশ স্টেশনে আসন্ন অ্যাক্সিয়ম মিশন ৪- এর মিশন পাইলট হিসেবে শুভাংশুকে নির্বাচিত করা হয়েছে । তার সাথে কমান্ডার পেগি হুইটসন, মিশন বিশেষজ্ঞ পোলিশ/ESA মহাকাশচারী স্লাওস উজনানস্কি-উইশনিউস্কি এবং হাঙ্গেরিয়ান মহাকাশচারী টিবোর কাপুর এই অভিযানে যোগদান করেছেন । এছাড়াও, প্রথম ব্যোমনট/ গগনযাত্রী/ নভোচারী (অ্যাস্ট্রনট শব্দের ভারতীয় পরিভাষা) গ্রুপের সহযোগী সদস্য প্রশান্ত নায়ারকে ব্যাকআপ ক্রু সদস্য হিসেবে মনোনীত করা হয়েছে। নাসা, স্পেসএক্স এবং ইসরোর সহযোগিতায় পরিচালিত এই মিশনের লক্ষ্য আন্তর্জাতিক মহাকাশযান সহযোগিতাকে এগিয়ে নেওয়া। সফল হলে, শুভাংশু আইএসএস পরিদর্শনকারী প্রথম ভারতীয় মহাকাশচারী এবং মহাকাশচারী রাকেশ শর্মার পরে কক্ষপথ তথা মহাকাশে দ্বিতীয় ভারতীয় হবেন। এই মিশনের জন্য ভারতের খরচ পড়ছে প্রায় ৭০ মিলিয়ন ডলার—ভারতীয় মুদ্রায় যা প্রায় ৫৩৮ কোটি টাকা।
নির্ধারিত সূচি মেনে ২৫ জুন, ২০২৫ সকাল ৬:৩১ UTC (২:৩১ am EDT, ১২:০১ pm IST (ভারতীয় প্রমান সময় অনুযায়ী বেলা ১২টা ১ মিনিটে), ৮:৩১ am CET ) বুধবার  শুভাংশু শুক্লা-সহ চার নভশ্চরকে নিয়ে আন্তর্জাতিক মহাকাশ স্টেশনের উদ্দেশে পাড়ি দিয়েছে স্পেস এক্সের মহাকাশযান ‘ড্রাগন’। মহাকাশে পৌঁছে উচ্ছ্বসিত গলায় বলেন,

দেশবাসীদের ধন্যবাদ জানানোর পাশাপাশি শুভাংশু আরও জানিয়েছেন, এই অভিযানই শেষ নয়, বরং এ এক নতুন শুরু! কারণ, এই অভিযানই ভবিষ্যতে ভারতের গগনযান অভিযানের ভিত্তিস্থাপন করবে। শুভাংশু বলেন, ‘‘আমি চাই আগামীর এই অভিযানে ভারতের সব মানুষ অন্তর থেকে শামিল হোন।’’ ঐদিন ভারতীয় সময় সন্ধ্যা ৭টা বাজার কয়েক মিনিট আগে, আন্তর্জাতিক মহাকাশ স্টেশনে অ্যাক্সিয়ম মিশন-৪ অভিযানের মহাকাশচারীদের জন্য আয়োজিত অভ্যর্থনা অনুষ্ঠানে, মিশন কমান্ডার পেগি হুইটসন তাকে তার সম্মানসূচক পিন পড়িয়ে দেন, যা তার মহাকাশে ৬৩৪ তম নভোচারীর পরিচয় বহন করে।

রাষ্ট্রপতি শ্রীমতী দ্রৌপদী মুর্মু, প্রধানমন্ত্রী শ্রী নরেন্দ্র মোদী এবং ভারতীয় বিমান বাহিনী শুভাংশুকে X -এ অভিনন্দন জানিয়েছেন। প্রধানমন্ত্রী শ্রী নরেন্দ্র মোদী ২৮ জুন, ২০২৫ তারিখে ভিডিও কনফারেন্সের মাধ্যমে শুভাংশুর সাথে আলাপচারিতা করেন। তিনি ৪ জুলাই ও ৮ জুলাই, ২০২৫ তারিখে আন্তর্জাতিক মহাকাশ স্টেশনে তাঁর কক্ষপথ থেকে হ্যাম রেডিওর মাধ্যমে স্কুল ছাত্রছাত্রী সাথে আলাপচারিতা করেন। ৬ জুলাই, শুভাংশু ভারতীয় মহাকাশ গবেষণা সংস্থার (ইসরো) চেয়ারম্যান ডঃ ভি. নারায়ণন এবং অন্যান্য ঊর্ধ্বতন কর্মকর্তাদের সাথে একটি কথোপকথনে অংশগ্রহণ করেন, যারা ভারতের গগনযান অভিযান তথা ভারতীয় মানব মহাকাশ যাত্রা কর্মসূচিকে এগিয়ে নেওয়ার ক্ষেত্রে তার পরীক্ষা-নিরীক্ষা এবং কার্যকলাপের গুরুত্বের উপর জোর দেন।

ব্যক্তিগত জীবন

তার স্ত্রী ডক্টর কামনা পেশায় একজন দন্ত চিকিৎসক, যিনি তার স্কুলে সহপাঠী ছিলেন। এই দম্পতির একটি পুত্রসন্তান রয়েছে। তার বাবা শম্ভু দয়াল শুক্লা একজন অবসরপ্রাপ্ত সরকারি কর্মকর্তা, আর তার মা আশা শুক্লা একজন গৃহকত্রী। তিনি তিন ভাইবোনের মধ্যে সবার ছোট।

অবসর সময়ে, শুক্লা শারীরচর্চা এবং বিজ্ঞান সম্পর্কিত বই পড়তে পছন্দ করেন। তিনি সম্প্রতি রাশিফল ​​পড়ার প্রতি আগ্রহ তৈরি করেছেন, যদিও তিনি নিজেকে একজন অজ্ঞেয়বাদী হিসেবে পরিচয় দেন। তার আগ্রহ জ্যোতির্বিদ্যার আলোকচিত্রেও বিস্তৃত।
একনজরে

ভারতীয় মহাকাশচারী শুভাংশু শুক্লা মহাকাশে প্রায় ১৮ দিন ছিলেন এবং ১৫ জুলাই, ২০২৫ তারিখে প্রশান্ত মহাসাগরে স্প্ল্যাশডাউনের মাধ্যমে পৃথিবীতে ফিরে আসেন, তিনি Axiom-4 মিশনের অংশ হিসেবে আন্তর্জাতিক মহাকাশ স্টেশনে (ISS) গিয়েছিলেন এবং বিভিন্ন বৈজ্ঞানিক পরীক্ষা সম্পন্ন করেন।  তিনি ২৫শে জুন, ২০২৫ তারিখে নাসার কেনেডি স্পেস সেন্টার থেকে স্পেস-এক্সের ড্রাগন ক্যাপসুল (Grace) মহাকাশযানে করে ISS-এর উদ্দেশ্যে যাত্রা শুরু করেন। প্রায় ১৮ দিন মহাকাশে কাটানোর পর, ভারতীয় সময় অনুযায়ী ১৫ জুলাই, ২০২৫ তারিখে দুপুর ৩টে বেজে ১ মিনিটে ক্যালিফোর্নিয়ার উপকূলে প্রশান্ত মহাসাগরে অবতরণ করেন। তিনি ISS-এ থাকাকালীন মাইক্রোঅ্যালগি (microalgae) নিয়ে গবেষণা এবং অন্যান্য বৈজ্ঞানিক পরীক্ষা-নিরীক্ষা করেন, যা গগনযান প্রোগ্রামের প্রস্তুতিতেও সহায়ক হবে।
রেকর্ড: শুভাংশু শুক্লা মহাকাশে দীর্ঘ সময় অবস্থানকারী ভারতীয় নভোচারীদের মধ্যে অন্যতম, এবং ISS-এ পৌঁছানো প্রথম ভারতীয় মহাকাশচারী হিসেবেও তিনি ইতিহাস তৈরি করেন।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:১৯৮৫-এ জন্ম
বিষয়শ্রেণী:ভারতীয় নভোচারী
বিষয়শ্রেণী:ভারতের মহাকাশ কর্মসূচি
বিষয়শ্রেণী:জাতীয় প্রতিরক্ষা একাডেমি (ভারত) এর প্রাক্তন শিক্ষার্থী